Fra mandag klokken 17 må du igen tage ukrudtsbrænderen eller grillen i brug, hvis du bor i Nordjylland. Beredskabet har nemlig besluttet sig for at ophæve afbrændingsforbuddet i alle 11 nordjyske kommuner. - Med den regn, der er kommet, og med den påpasselighed, nordjyderne har udvist, har vi besluttet at ophæve forbuddet, siger Johannes Holm Iversen, der er beredskabschef ved Nordjyllands Beredskab. Han roser nordjyderne for at have respekteret forbuddet – og for at have delt budskabet med turister, som ikke har hørt om afbrændingsforbuddet, og som derfor for eksempel har hevet grillen frem på stranden. - Borgerne har været rigtig påpasselige, så stor ros til dem, siger beredskabschefen. I juli var der 160 naturbrande. Det står i skærende kontrast til juli i år 2013-2017, hvor der i gennemsnit har været 18 naturbrande. - Vi har været pressede. Brandmændene har kørt virkelig meget, siger Johannes Holm Iversen. Formanden for de danske beredskaber, Jarl Vagn Hansen, siger til TV Syd, at han forventer, at forbuddet bliver ophævet i de fleste af landets kommuner i løbet af mandagen.

Opsummering:
Regnvejret har fået Nordjyllands Beredskab til at ophæve afbrændingsforbuddet.